CELEX: 62019TN0279R(01)
Language: el
Date: 2019-12-02 00:00:00
Title: Διορθωτικό στη δημοσιευθείσα στην Επίσημη Εφημερίδα ανακοίνωση για την υπόθεση T-279/19 (ΕΕ C 220 της1ης Ιουλίου 2019)

2.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/44
            
         
      Διορθωτικό στη δημοσιευθείσα στην Επίσημη Εφημερίδα ανακοίνωση για την υπόθεση T 279/19
      
         (Επίσημη Εφημερίδα της Ευρωπαϊκής Ένωσης C 220 της 1ης Ιουλίου 2019)
      
      (2019/C 406/53)
      Στη σελίδα 41, η δημοσιευθείσα στην Επίσημη Εφημερίδα ανακοίνωση στην υπόθεση T-279/19, Front Polisario κατά Συμβουλίου, αντικαθίσταται από το ακόλουθο κείμενο:
      
         
            
               Προσφυγή της 27ης Απριλίου 2019 – Front Polisario κατά Συμβουλίου
            
            
               (Υπόθεση T-279/19)
            
            (2019/C 406/53)
            Γλώσσα διαδικασίας: η γαλλική
            
               Διάδικοι
            
            
               Προσφεύγον: Front populaire pour la libération de la Saguia el-Hamra et du Rio de Oro (Front Polisario) (εκπρόσωπος: G. Devers, δικηγόρος)
            
               Καθού: Συμβούλιο της Ευρωπαϊκής Ένωσης
            
               Αιτήματα
            
            Το προσφεύγον ζητεί από το Γενικό Δικαστήριο:
            
                        —
                     
                     
                        να κρίνει παραδεκτή την προσφυγή·
                     
                  
                        —
                     
                     
                        να ακυρώσει την προσβαλλόμενη απόφαση·
                     
                  
                        —
                     
                     
                        να καταδικάσει το Συμβούλιο στα δικαστικά έξοδα.
                     
                  
               Λόγοι ακυρώσεως και κύρια επιχειρήματα
            
            Προς στήριξη της προσφυγής του κατά της απόφασης (ΕΕ) 2019/217 του Συμβουλίου, της 28ης Ιανουαρίου 2019, σχετικά με τη σύναψη συμφωνίας, υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου του Μαρόκου, για την τροποποίηση των πρωτοκόλλων αριθ. 1 και αριθ. 4 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (ΕΕ 2019, L 34, σ. 1), το προσφεύγον προβάλλει δέκα λόγους ακυρώσεως.
            
                        1.
                     
                     
                        Με τον πρώτο λόγο ακυρώσεως προβάλλεται αναρμοδιότητα του Συμβουλίου να εκδώσει την προσβαλλόμενη απόφαση, στο μέτρο που η Ευρωπαϊκή Ένωση και το Βασίλειο του Μαρόκου δεν είχαν αρμοδιότητα να συνάψουν διεθνή συμφωνία εφαρμοστέα στη Δυτική Σαχάρα, αντί του λαού των Σαχράουι, ο οποίος εκπροσωπείται από το Front Polisario.
                     
                  
                        2.
                     
                     
                        Με τον δεύτερο λόγο ακυρώσεως προβάλλεται παράβαση της υποχρέωσης ελέγχου του σεβασμού των θεμελιωδών δικαιωμάτων και του διεθνούς ανθρωπιστικού δικαίου, στο μέτρο που το Συμβούλιο δεν εξέτασε το ζήτημα αυτό πριν από την έκδοση της προσβαλλόμενης απόφασης.
                     
                  
                        3.
                     
                     
                        Με τον τρίτο λόγο ακυρώσεως προβάλλεται παράβαση εκ μέρους του Συμβουλίου της υποχρέωσης που υπέχει να εφαρμόζει τις αποφάσεις του Δικαστηρίου, στο μέτρο που δεν έλαβε υπόψη, στην προσβαλλόμενη απόφαση, την αιτιολογία της αποφάσεως της 21ης Δεκεμβρίου 2016, Συμβούλιο κατά Front Polisario (C-104/16 P, EU:C:2016:973).
                     
                  
                        4.
                     
                     
                        Με τον τέταρτο λόγο ακυρώσεως προβάλλεται παραβίαση των θεμελιωδών αρχών και αξιών που διέπουν τη διεθνή δράση της Ένωσης, καθόσον, πρώτον, η προσβαλλόμενη απόφαση, αναφερόμενη στον λαό των Σαχράουι με τον όρο «εμπλεκόμενοι πληθυσμοί» [populations concernées], αρνείται την ύπαρξη του εν λόγω λαού ως υποκειμένου δικαίου· δεύτερον, θίγεται το δικαίωμα των λαών να αξιοποιούν ελεύθερα τους φυσικούς τους πόρους, στο μέτρο που με την προσβαλλόμενη απόφαση συνάπτεται διεθνής συμφωνία που οργανώνει, χωρίς τη συναίνεση του λαού των Σαχράουι, την εξαγωγή στην Ένωση των φυσικών του πόρων, τους οποίους ορίζει ως πόρους μαροκινής προέλευσης· και, τρίτον, με την προσβαλλόμενη απόφαση συνάπτεται με το Βασίλειο του Μαρόκου διεθνής συμφωνία εφαρμοστέα στην κατεχόμενη Δυτική Σαχάρα στο πλαίσιο της πολιτικής προσάρτησης εδαφών την οποία ακολουθεί το Βασίλειο του Μαρόκου όσον αφορά την περιοχή αυτή και των συστηματικών προσβολών των θεμελιωδών δικαιωμάτων που συνεπάγεται η πολιτική αυτή.
                     
                  
                        5.
                     
                     
                        Με τον πέμπτο λόγο ακυρώσεως προβάλλεται παραβίαση της αρχής της δικαιολογημένης εμπιστοσύνης, στο μέτρο που η προσβαλλόμενη απόφαση έρχεται σε αντίθεση προς τις δηλώσεις της Ένωσης η οποία έχει επανειλημμένως τονίσει την ανάγκη να γίνεται σεβαστή η αρχή της αυτοδιάθεσης και η αρχή της σχετικότητας των συνθηκών.
                     
                  
                        6.
                     
                     
                        Με τον έκτο λόγο ακυρώσεως προβάλλεται εσφαλμένη εφαρμογή της αρχής της αναλογικότητας, καθόσον, λαμβανομένων υπόψη του χωριστού και διακριτού καθεστώτος της Δυτικής Σαχάρας, του απαραβίαστου χαρακτήρα του δικαιώματος αυτοδιάθεσης και της ιδιότητας του τρίτου την οποία έχει ο λαός των Σαχράουι, το Συμβούλιο δεν ήταν αρμόδιο να προβεί σε στάθμιση μεταξύ των υποτιθέμενων «οφελών για την οικονομία της Δυτικής Σαχάρας» και των επιπτώσεών τους επί των φυσικών πόρων των Σαχράουι.
                     
                  
                        7.
                     
                     
                        Με τον έβδομο λόγο ακυρώσεως προβάλλεται προσβολή του δικαιώματος αυτοδιάθεσης, καθόσον, πρώτον, η προσβαλλόμενη απόφαση, αναφερόμενη στον λαό των Σαχράουι με τον όρο «εμπλεκόμενοι πληθυσμοί» [populations concernées], αρνείται την εθνική του ενότητα ως υποκειμένου του δικαιώματος αυτοδιάθεσης· δεύτερον, θίγεται το δικαίωμα του λαού των Σαχράουι να αξιοποιεί ελεύθερα τους φυσικούς του πόρους, στο μέτρο που η προσβαλλόμενη απόφαση οργανώνει, χωρίς τη συναίνεσή του, την εξαγωγή στην Ένωση των πόρων του, τους οποίους ορίζει ως μαροκινής προέλευσης· και, τρίτον, κατά παράβαση του χωριστού και διακριτού καθεστώτος του εδάφους αυτού, με την προσβαλλόμενη απόφαση συνάπτεται διεθνής συμφωνία εφαρμοστέα στην κατεχόμενη Δυτική Σαχάρα και αποκρύπτεται η πραγματική χώρα προέλευσης των προϊόντων της περιοχής αυτής, τα οποία αυτή ορίζει ως προϊόντα μαροκινής προέλευσης.
                     
                  
                        8.
                     
                     
                        Με τον όγδοο λόγο ακυρώσεως προβάλλεται παραβίαση της αρχής της σχετικότητας των συνθηκών, καθόσον, η προσβαλλόμενη απόφαση αρνείται την ιδιότητα του τρίτου την οποία έχει ο λαός των Σαχράουι ως προς τις σχέσεις ΕΕ-Μαρόκου και επιβάλλει σε αυτόν διεθνείς υποχρεώσεις, όσον αφορά την εθνική του επικράτεια και τους φυσικούς του πόρους, χωρίς τη συναίνεσή του.
                     
                  
                        9.
                     
                     
                        Με τον ένατο λόγο ακυρώσεως προβάλλεται παραβίαση του διεθνούς ανθρωπιστικού δικαίου και του διεθνούς ποινικού δικαίου καθόσον, αφενός, με την προσβαλλόμενη απόφαση συνάπτεται διεθνής συμφωνία εφαρμοστέα στη Δυτική Σαχάρα μολονότι οι μαροκινές κατοχικές δυνάμεις δεν έχουν δικαίωμα σύναψης διεθνών συνθηκών για το έδαφος αυτό και απαγορεύεται να εκμεταλλεύονται τους φυσικούς πόρους του, και, αφετέρου, η εν λόγω απόφαση, με τη χρήση του όρου «εμπλεκόμενοι πληθυσμοί» [populations concernées], επιδοκιμάζει την παράνομη μεταφορά μαροκινών εποίκων στα κατεχόμενα εδάφη των Σαχράουι.
                     
                  
                        10.
                     
                     
                        Με τον δέκατο λόγο ακυρώσεως προβάλλεται παράβαση των υποχρεώσεων που υπέχει η Ένωση από το δίκαιο περί διεθνούς ευθύνης, καθόσον, η προσβαλλόμενη απόφαση, μέσω της σύναψης με το Βασίλειο του Μαρόκου διεθνούς συμφωνίας εφαρμοστέας στη Δυτική Σαχάρα, επικυρώνει τις σοβαρές παραβιάσεις του διεθνούς δικαίου που έχουν διαπραχθεί από τις μαροκινές κατοχικές δυνάμεις σε βάρος του λαού των Σαχράουι και παρέχει βοήθεια και συνδρομή στη διατήρηση της κατάστασης όπως έχει διαμορφωθεί λόγω των παραβιάσεων αυτών.